
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 22 septembrie 2010               

PL-x  430/2010                     


AVIZ

asupra proiectului de lege pentru modificarea pct.12 din Ordonanţa Guvernului nr.17/2008 pentru modificarea şi completarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar
În conformitate cu prevederile art.95  şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de lege pentru modificarea pct.12 din Ordonanţa Guvernului nr.17/2008 pentru modificarea şi completarea Ordonanţei de urgenţă a Guvernului nr.115/2004 privind salarizarea şi alte drepturi ale personalului contractual din unităţile sanitare publice din sectorul sanitar, trimis cu adresa PL-x 430 din 1 septembrie 2010 şi înregistrat cu nr. 31/710 din 2 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din 30 iunie 2010.
Proiectul de lege are ca obiect de reglementare modificarea lit.e) a alin.(1) al art. 13 din Ordonanţa de urgenţă a Guvernului nr.115∕2004 privind salarizarea şi alte drepturi ale personalului contractual din unităţile sanitare publice din sectorul sanitar, aprobată cu modificări şi completări prin Legea nr.125∕2005, cu modificările şi completările ulterioare, în scopul acordării sporului pentru condiţii deosebit de periculoase şi personalului care îşi desfăşoară activitatea în laboratoare de analize medicale cu serviciu permanent care deservesc structuri de primire a urgenţelor, UPU şi CPU. 
Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege  în şedinţa din 22 septembrie 2010.
Membrii Comisiei au examinat iniţiativa legislativă supusă avizării, expunerea de motive şi avizul negativ al Consiliului Legislativ, nr.160 din 1.03.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât lit.e) a alin.(1) al art. 13 asupra căruia se intervine legislativ prin prezenta propunere a fost abrogată, proiectul de lege rămânând fără obiect.
În raport de obiectul şi conţinutul reglementării,  proiectul de lege  face parte din categoria legilor ordinare.
                         VICEPREŞEDINTE,                            SECRETAR,

                          Florin Iordache                     Gabriel ANDRONACHE

Expert, Roxana Zegrean

